b'\n_START_ARTICLE_\nChris John\n_START_SECTION_\nNyrkkeilyura\n_START_PARAGRAPH_\nChris aloitti nyrkkeilyn kuusivuotiaana is\xc3\xa4ns\xc3\xa4, entisen nyrkkeilij\xc3\xa4n Johan Cahyadin valmennuksessa. Amat\xc3\xb6\xc3\xb6rin\xc3\xa4 h\xc3\xa4n voitti 15-vuotiaana oman kaupunkinsa Banjarnegaran mestaruuden ennen siirtymist\xc3\xa4\xc3\xa4n Semarangiin Sutan Rambingin valmennukseen ja manageroitavaksi._NEWLINE_Ammattilaisuransa Chris aloitti vuonna 1998 ja jo ensimm\xc3\xa4isen ammattilaisvuotensa aikana otteli kymmener\xc3\xa4isi\xc3\xa4kin otteluita voittaen l\xc3\xa4hes puolet vastustajistaan tyrm\xc3\xa4yksell\xc3\xa4. Hein\xc3\xa4kuussa 1999 h\xc3\xa4n voitti Indonesian h\xc3\xb6yhensarjan mestaruuden ottelussa Muhammad Alfaridzia vastaan. Vaikka Chris itse k\xc3\xa4vi ottelussa jo ensimm\xc3\xa4isess\xc3\xa4 er\xc3\xa4ss\xc3\xa4 kahdesti kanveesissa, voitti h\xc3\xa4n lopulta mestaruuden tyrm\xc3\xa4yksell\xc3\xa4 12. er\xc3\xa4ss\xc3\xa4. H\xc3\xa4n puolusti titteli\xc3\xa4\xc3\xa4n kahdesti. Marraskuussa 2001 Chris voitti Aasian h\xc3\xb6yhensarjan mestaruuden seitsem\xc3\xa4nnen er\xc3\xa4n teknisell\xc3\xa4 tyrm\xc3\xa4yksell\xc3\xa4 maanmiehest\xc3\xa4\xc3\xa4n Soleh Sundavasta. H\xc3\xa4n puolusti mestaruuttaan viidesti, joka kerta voitolla ennen t\xc3\xa4ytt\xc3\xa4 aikaa._NEWLINE_Syyskuussa 2003 Chris p\xc3\xa4\xc3\xa4si iskem\xc3\xa4\xc3\xa4n v\xc3\xa4liaikaisesta WBA-liiton h\xc3\xb6yhensarjan maailmanmestaruudesta kolumbialaista Oscar Leonia vastaan. H\xc3\xa4n sai tittelin pian kokonaan omiin nimiins\xc3\xa4 mestari Derrick Gainerin h\xc3\xa4vitty\xc3\xa4 ottelunsa Juan Manuel M\xc3\xa1rquezille. Chris puolusti titteli\xc3\xa4\xc3\xa4n ensimm\xc3\xa4isen kerran pistevoitolla Osamu Satoa vastaan. Tokiossa k\xc3\xa4yty kamppailu oli Chrisin ensimm\xc3\xa4inen esiintyminen kotimaansa ulkopuolella. Seuraava puolustus Jose Rojasia vastaan tuomittiin ratkaisemattomaksi, kun ottelu jouduttiin keskeytt\xc3\xa4m\xc3\xa4\xc3\xa4n nelj\xc3\xa4nness\xc3\xa4 er\xc3\xa4ss\xc3\xa4 p\xc3\xa4iden yhteen osumisen seurauksena. Chrisin seuraava haastaja huhtikuussa 2005 oli vanha mestari Gainer. Chris k\xc3\xa4vi avauser\xc3\xa4ss\xc3\xa4 lattiassa, mutta voitti lopulta t\xc3\xa4ydet er\xc3\xa4t kest\xc3\xa4neen ottelun kaikin tuomari\xc3\xa4\xc3\xa4nin. Sittemmin Chris on menestyksekk\xc3\xa4\xc3\xa4sti puolustanut mestaruuttaan Tommy Brownea, Juan Manuel M\xc3\xa1rquezia, Renan Acostaa, Jose Rojasia, Zaiki Takemotoa, Roinet Caballeroa, Hiroyuki Enokia, ja Rocky Juarezia vastaan. Juarezia vastaan k\xc3\xa4yty kamppailu p\xc3\xa4\xc3\xa4ttyi ratkaisemattomaan kaikkien tuomareiden katsottua ottelun p\xc3\xa4\xc3\xa4ttyneen tasapisteisiin. H\xc3\xa4nen hein\xc3\xa4kuulle 2008 suunniteltu ottelunsa Jackson Asikua vastaan jouduttiin perumaan rahoitusep\xc3\xa4selvyyksien vuoksi._NEWLINE_Chris on Indonesian nyrkkeilyhistorian kolmas ammattilaisten maailmanmestari. Kaksi muuta ovat Ellyas Pical ja Nico Thomas, joiden menestysvuodet ajoittuivat 1980-luvulle. Syyskuussa 2004 Muhammad Rachmanista tuli nelj\xc3\xa4s indonesialainen nyrkkeilyn maailmanmestari, kun h\xc3\xa4n voitti IBF-liiton minik\xc3\xa4rp\xc3\xa4ssarjan tittelin.\n_START_SECTION_\nWushu\n_START_PARAGRAPH_\nChris on nyrkkeilyn lis\xc3\xa4ksi saavuttanut menestyst\xc3\xa4 my\xc3\xb6s kiinalaisessa wushu-taistelulajissa. H\xc3\xa4n voitti 1997 Kaakkois-Aasian kisoissa Jakartassa lajissa kultaa ja vuonna 2001 Kuala Lumpurissa pronssia. Lis\xc3\xa4ksi h\xc3\xa4n on voittanut lajissa maansa mestaruuden.'